7 ቢሊዮን ብር የሚጠጋ ብድር በማምረቻ ኢንዱስትሪ ለሚሰማሩ ባለሀብቶች ቢዘጋጅም ብድር ፈላጊው ባለሃብት ግን ውስን ነው ተባለ
 በዚህ ዓመት የማምረቻውን ኢንዱስትሪ ለማበረታታት በርካታ ብድር ባዘጋጅም በሚፈለገው ደረጃ እስካሁን የሚበደር አላገኘሁም ሲል የኢትዮጵያ ልማት ባንክ ገለጸ።ባንኩ ለበጀት አመቱ በዘርፉ ለመሰማራት ለሚፈልጉ ባለሀብቶች የ6 ነጥብ 9 ቢሊዮን ብር ብድር ለመስጠት አቅዶ ያበደረው ግን 664 ሚሊዮን ብር ብቻ ነው ። ኢትዮጵያ የአምራች ኢንዱስትሪው ለአጠቃላይ አመታዊ ምርት ያለው አስተዋጽኦ 14 በመቶ ሲሆን፥ በተመሳሳይ ዘርፉ የፈጠረው የስራ እድልም ከአምስት በመቶ አይበልጥም። የአምራች ኢንዱስትሪው በእድገትና የለውጥ እቅድ ዘመኑ ከጠቅላላ ሀገራዊ ምርት ከ18 በመቶ በላዩን እንዲሸፍን ይፈለጋል። የባንኩ  ፕሪንሲፓል የብድር ኦፊሰር አቶ ጌድዮን መኮንን እንደሚሉት፥ ባለሀብቶቹ ባንኩ ቅድሚያ ለሰጣቸው ዘርፎች ያላቸው ፍላጎት አነስተኛ ሆኗል ። ላለፉት 10 ዓመታት ሀገሪቱ ከውጭ በአምራቹ ዘርፍ ከሳበችው መዋዕለ ነዋይ በሌሎች ሀገራት ዜጎች ስራ ላይ የዋለው ገንዘብ ብልጫውን ይዟል። ከውጭ የመጡት የሀገር ውስጥ ባለሀብቶች ለአምራቹ ዘርፍ ያፈሰሱት ገንዘብ 15 ነጥብ አምስት ቢሊዮን ብር ሲሆን፥ የውጭ ባለሀብቶች ደግሞ 75 ነጥብ ስድስት ቢሊዮን ብር ነው። የኢንዱስትሪ ሚኒስቴር በበኩሉ የሀገር ውስጥ ባለሀብቶችን ወደዘርፉ ለመሳብ የሀገር ውስጥ ባለሀብቶች ትራንስፎርሜሽን ዳይሬክቶሬት የተባለ የስራ ክፍል አቋቁሜያለሁ ብሏል። የሚኒስቴሩ የኮርፖሬት ኮሙኒኬሽን ዳይሬክተር አቶ መላኩ ታዬ እንደሚሉት ደግሞ፥ ባለሀብቶችን ለማበረታታት የብድር አሰጣጥ ስርአቱ ላይ ለውጥ በማምጣት 70/30 የብድር ምጣኔውን ከውጭ ባለሀብቶች ይልቅ ለሀገር ውስጥ ባለሀብቶች ቅድሚያ እንዲሰጥ ተደርጓል። አዲሱ አሰራር የሀገር ውስጥ ባለሀብቶች እንዲበረታቱ ለማስቻል ቢሆንም አሁንም በሚፈለገው መልኩ ባለ ሀብቶች እየመጡ አይደለም ። በባለሀብቶች ዘንድ አሁንም የአምራች ኢንዱስትሪውን ጥረት ጠያቂነት የመፍራት ሁኔታ እንዲሁም ትርፉ የሚመጣው ልክ እንደ አገልግሎት ዘርፉ በአጭር ጊዜ አለመሆኑ ፍሰቱን አነስተኛ አድርጎታልም ባይ ናቸው።  አንዳንድ ባለሀብቶች ደግሞ የአምራች ኢንዱስትሪ ዘርፉ አበረታች አይደለም ሲሉ ነው የሚናገሩት። የተቋቋመው የስራ ክፍል የሀገር ውስጥ ባለሀብቶች ብዙ የስራ እድል ወደ ሚፈጥረው የማምረቻው ዘርፍ እንዲሳቡ የማድረጉን ስራ ይሰራልም ተብሏል። የምጣኔ  ሀብት ባለሙያዎች እንደሚሉት፥ በኢትዮጵያ  በአጭር ጊዜ  ውስጥ  ትርፍን ያስገኛሉ ተብለው በሚታመንባቸው የአገልግሎት እና  ግንባታ ዘርፎች ባለሀብቱ  ክፉኛ  እየተሳበ ነው። ባለሙያዎቹ  የአገር ውስጥ ባለሀብቱ ወደ ማምረቻ ኢንዱስትሪ  ዘርፍ በመቀላቀል ለሀገርም ሆነ ለራሱ  ዘላቂ  ጥቅም ለማግኘት ሊጥር ይገባል ይላሉ።  ምንጭ ኤፍ ቢ ሲ